  Туспуктэм: Руслан Нуриахметов Майя Бывальцева 10-13 толсуре Глазкарысь йӧ дворецын следж-хоккеен шудонъя М. Т. Калашников нимо огъяросси ӵошатсконъёс (0+) ортчозы. Ужрадэ куать улосвылъёсысь пиналъёслэн командаоссы пыриськозы. Со сярысь следж-хоккейя В. Н. Кузнецов нимо «Удмуртия» клублэн «ВКонтакте» мерлыко вотэсысь огиназ ивортӥзы. Туннэ нуналлы Саратов, Оренбург, Свердловск но Киров улосвылъёсысь, Пермь шаерысь, Удмуртиысь командаос пыриськыны мылкыд каремзы сярысь ивортӥзы. Оглом 100 пала пинал спортсменъёс люкаськозы. Суй-пыдзыя сӧсыр шудӥсьёсты кык дивизионлы люкозы. Нырысетӥяз следж-хоккеистъёслэн нимлыко ӵошатсконъёссылэн куронъёсызъя пумиськонъёс ортчозы, нош кыкетӥяз мини-следж форматэн мынозы, таяз быдэн куинь адямиен йӧ вылэ потозы – кутскисьёс но тазалыксыя ляб адямиос. Нимаз ӵошатсконъёс Даун синдромен спортсменъёс понна радъялозы. Соос озьы ик мини—следж (3х3) форматын шудозы. Тодэ вайытом, шуркынмонэ Удмуртиысь пинал следж-хоккеистъёслэн командазы Приволжск федерал округысь улосвылъёс пӧлын улосвылкуспо турнирын азвесь медальёс утӥз. Тегъёс: Удмуртия Глазкар Следж-хоккей пиналъёс ӵошатсконъёс  